## Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Punat

### NN 117/1999 (9.11.1999.), Odluka o koncesiji pomorskog dobra u svrhu gospodarskog korištenja luke posebne namjene - luke nautičkog turizma Punat

# **VLADA REPUBLIKE HRVATSKE**

Na temelju članka 28. stavka 3. Zakona o morskim lukama ("Narodne
novine", broj 108/95), Vlada Republike Hrvatske je na sjednici održanoj
4. studenoga 1999. godine, donijela

## **ODLUKU**

### **O KONCESIJI POMORSKOG DOBRA U SVRHU GOSPODARSKOG KORIŠTENJA LUKE POSEBNE NAMJENE - LUKE NAUTIČKOG TURIZMA PUNAT**

I.

Na temelju prijave, u skladu sa člankom 65. Zakona o morskim lukama
("Narodne novine", broj 108/95) i mišljenja Stručnog tijela za
ocjenu koncesija osnovanog sukladno članku 63. stavku 3. Pomorskog zakonika,
prihvaća se prijava društva Marina Punat d.d., Punat (u daljnjem tekstu:
Ovlaštenik), te se daje Ovlašteniku ovlaštenje za gospodarsko korištenje
luke posebne namjene luke nautičkog turizma Punat.

Pomorsko dobro - lučko područje koje je predmet ove Odluke u svrhu gospodarskog
korištenja postojeće luke posebne namjene - luke nautičkog turizma koja
je od značaja za Republiku Hrvatsku, obuhvaća prostor:

Granica luke posebne namjene - luke nautičkog turizma Punat u dijelu
k.o. Punat, započinje na morskoj obali na mjestu gdje se žičana ograda
sastaje sa morskom obalom, odnosno u točki 1. Od točke 1 granica nastavlja
prema jugu prateći žičanu ogradu sve do njezinog prekida na ulazu u marinu,
odnosno do mjesta označenog točkom 2. Od točke 2 granica nastavlja ulaznom
rampom, kontrolnom kućicom i izlaznom rampom za marinu, te nastavlja do
točke 3, odnosno početka betonskog zidića uz cestu za brodogradilište.
Od točke 3 granica prati betonski zidić uz cestu za brodogradilište, te
nadalje morski rub ceste za brodogradilište, odnosno istočni rub k.č. 6169,
sve do točke 4, odnosno mjesta gdje se isti sastaje sa žičanom ogradom
brodogradilišta. U točki 4 granica se lomi pod pravim kutom i nastavlja
žičanom ogradom brodogradilišta prema moru sve do točke 5, gdje žičana
ograda izlazi na morsku obalu gdje i završava kopnena granica luke posebne
namjene - luke nautičkog turizma Marina Punat, sve kako je i označeno u
grafičkom prilogu.

Morska granica luke posebne namjene - luke nautičkog turizma Punat,
zajedno sa točkama 1 i 5, koje se nalaze na morskoj obali, čini poligon
točaka od 6 do 8, sve kako je i označeno u grafičkom prilogu.

Koordinate točaka na moru iskazane su u metrima u Gauss-Krugerovoj projekciji:

                  Y                             X

6         5 470 877                 4 987 029

7        5 470 825                  5 987 861

8        5 471 078                  5 987 878

Katastarske čestice koje pripadaju pomorskom dobru:

cijele čestice: 6167/1, 6167/2, 6167/3, 6167/4, 6167/5, 6167/6, 6167/7,
6167/8, 6167/9, 6167/10, 6167/11, 6167/12, 6167/13, 6167/14, 6168, 6169;

dijelovi čestica: nema.

Narečeno kopneno područje pomorskog dobra obuhvaća površinu od 44.427,93
m˛, a morski prostor ukupne površine 186.589,62 m˛, a što je označeno na
kopiji katastarskog plana k.o. Punat, broj lista: 11 i 17 u mjerilu 1:2000
i koji čini sastavni dio ove Odluke, kao Prilog 1 i ne objavljuje se u
"Narodnim novinama".

II.

Koncesija se daje u svrhu gospodarskog korištenja postojeće luke posebne
namjene - nautičkog turizma Punat.

Ovlaštenik se obvezuje da pomorsko dobro koje ovom Odlukom dobija na
gospodarsko korištenje koristi isključivo za svoje posebne potrebe, odnosno
da koristi zemljište - pomorsko dobro i sve objekte podgradnje i nadgradnje
navedene u popisu objekata podgradnje i nadgradnje koji čini sastavni dio
ove Odluke kao Prilog 2, a ne objavljuje se u Narodnim novinama, za obavljanje
djelatnosti za koje su registrirani.

Ovlaštenik ne može bez izričitog odobrenja Davatelja koncesije prenositi
na drugog bilo koje pravo koje stječe koncesijom.

III.

Ovlaštenik je dužan gospodarski koristiti luku nautičkog turizma, sukladno
Zakonu o morskim lukama, drugim zakonima i podzakonskim aktima iz područja
sigurnosti plovidbe, zaštite okoliša, te lokacijskom, građevinskom i uporabnom
dozvolom i to na način koji će osigurati zaštitu okoliša.

IV.

Davatelj koncesije daje na korištenje pomorsko dobro navedeno u točki
I. ove Odluke Ovlašteniku na vremensko razdoblje od 32 godine, računajući
od dana sklapanja Ugovora o koncesiji pomorskog dobra.

V.

Za korištenje pomorskog dobra navedenog u točki I. ove Odluke Ovlaštenik
se obvezuje da će uredno plaćati davatelju koncesije godišnju naknadu.

Godišnja naknada koju Ovlaštenik plaća za korištenje pomorskog dobra
sastoji se iz dva dijela:

a) stalni dio u iznosu od 0,70 kuna po m˛ zauzete površine pomorskog
dobra godišnje;

b) promjenjivi dio naknade u iznosu od 2% od ukupnog godišnjeg prihoda
luke.

Navedena naknada plaća se na sljedeći način:

- stalni dio naknade plaća se od trenutka zaključivanja Ugovora o koncesiji
i uvijek za tekuću godinu u kojoj koncesija ističe, razmjerno preostalim
mjesecima korištenja do 1. ožujka u tekućoj godini;

- promjenjivi dio naknade plaća se unatrag i to:

- do 30. rujna u tekućoj godini prema prihodu u prvom polugodištu,

- do 30. travnja za drugo polugodište protekle godine.

VI.

Na temelju ove Odluke ovlašćuje se ministar pomorstva, prometa i veza
da sklopi Ugovor o koncesiji pomorskog dobra iz točke I. ove Odluke, kojim
će se detaljno urediti ovlaštenja Davatelja koncesije, te prava i obveze
Ovlaštenika, posebice u odnosu na zaštitu okoliša, sigurnost plovidbe,
te održavanje i osiguranje luke.

VII.

Obvezuje se koncesionar da sukladno članku 6. i članku 7. stavku 1.
Pravilnika o evidenciji i obilježavanju pojasa pomorskog dobra dostavi
Povjerenstvu za granice nadležne županije u roku od 4 mjeseca, od dana
donošenja ove Odluke, izrađeni geodetski elaborat radi razgraničenja dobra
i/ili dovođenja u skladu katastra zemljišta i/ili zemljišnih knjiga sa
stvarnim stanjem na terenu.

Ako Ovlaštenik u roku 30 dana od dana donošenja ove Odluke ne potpiše
Ugovor o koncesiji pomorskog dobra, gubi sva prava određena ovom Odlukom.

VIII.

Ova Odluka stupa na snagu danom donošenja, a objavit će se u "Narodnim
novinama."

Klasa: 934-01/99-01/18
Urbroj: 5030116-99-1
Zagreb, 4. studenoga 1999.

Predsjednik
**mr. Zlatko Mateša,** v. r.

Odluka, NN 117/1999-1869